17.3.2023 г.
BG
Официален вестник на Европейския съюз
C 101 A/11
Автобиографията не се счита за доказателство за професионалния опит, за дипломата(-ите) или, според случая, за езиковите познания.
При съставянето на досието си за кандидатстване не можете да се позовавате на формуляри за кандидатстване или други документи, качени във връзка с предишна кандидатура.
3.3.2.
Удостоверителни документи относно общите условия На този етап не се изисква никакъв документ, за да се удостовери, че Вие: — сте гражданин/гражданка на държава — членка на Европейския съюз, — се ползвате с пълни граждански права, — сте изпълнили произтичащите от законите задължения по отношение на военната служба, — притежавате необходимите високи нравствени качества за изпълняване на определените служебни задължения, — владеете езиците, посочени във Вашата кандидатура, освен в особените случаи, изрично предвидени в обявлението.
Трябва да поставите отметка в полето „Лична декларация“.
По този начин декларирате, че отговаряте на тези условия и че предоставената информация е вярна и пълна.
Съответните документи трябва да бъдат представени при наемане на работа.
3.3.3.
Удостоверителни документи относно специалните условия Трябва да предоставите на конкурсната комисия/комисията за подбор всички сведения и документи, даващи ѝ възможност да провери точността на информацията, посочена във формуляра за кандидатстване.
Дипломи и/или удостоверения за завършено образование Трябва да представите, под формата на прикачени документи към кандидатурата онлайн, за предпочитане във формат PDF, дипломите за завършено средно или висше образование, образователно-квалификационните степени или удостоверенията, потвърждаващи завършването на степента на образование, изисквана съгласно обявлението.
Ваше задължение е да представите четими документи с добро качество.
Конкурсната комисия/комисията за подбор ще отчете в тази връзка различните образователни структури на държавите — членки на Европейския съюз (приложение I и приложение II към настоящото ръководство).
Ако притежавате диплома, издадена от трета държава, тя следва да бъде придружена от декларация за еквивалентност, издадена от компетентен орган на държава — членка на Европейския съюз.
За дипломите след средно образование трябва да предоставите възможно най-подробната информация, по-конкретно за продължителността на образованието и изучаваните дисциплини, за да може конкурсната комисия/комисията за подбор да прецени доколко дипломите съответстват на естеството на служебните задължения.
Ако посочвате техническо или професионално обучение или курсове за повишаване на квалификацията или специализация, трябва да укажете дали става въпрос за редовно обучение, задочно обучение или вечерно обучение, както и дисциплините и официалната продължителност на курсовете.
Моля да качите тази информация в рамките на един документ, за предпочитане във формат PDF.
Професионален опит Ако в обявлението се изисква професионален опит, се взема предвид единствено професионалният опит, придобит от кандидата след получаването на изискваната диплома или образователна-квалификационна степен.
Необходимо е удостоверителните документи да доказват продължителността и нивото на професионалния опит, а естеството на изпълняваните задачи да бъде описано възможно най-подробно, за да може конкурсната комисия/комисията за подбор да прецени доколко опитът съответства на естеството на служебните задължения.
Ако разполагате с няколко документа за един и същ професионален опит, трябва да ги качите обединени в един документ.
Платформата APPLY4EP допуска качването на документи с максимален размер 5 MB за всеки от тях.
За всички периоди на професионална дейност трябва да бъдат представени удостоверителни документи, и по-специално: — удостоверения от бившите работодатели и от настоящия работодател, с които се доказва професионалният опит, необходим за допускане до конкурса/процедурата за подбор; — ако поради съображения за поверителност кандидатите не могат да приложат необходимите удостоверения за работа, задължително е вместо тях да представят фотокопия на трудовия договор или на решението за назначаване на работа и на първите и последните фишове за трудово възнаграждение; — за професионалните дейности, които не са по трудовоправно взаимоотношение (самостоятелно заети лица, свободни професии и др.), като доказателство могат да бъдат приети фактури, в които подробно се описват предоставяните услуги, или друг официален удостоверителен документ, съдържащ подходяща информация.